b'\n_START_ARTICLE_\nHuashanin kalliomaalaukset\n_START_SECTION_\nSijainti\n_START_PARAGRAPH_\nHuashanin kalliomaalausalue sijaitsee Yunnanin\xe2\x80\x93Guizhoun yl\xc3\xa4ng\xc3\xb6ll\xc3\xa4 Zuojiangin ja sen sivujoen Mingjiangin varrella. Se kuuluu Guangxin autonomiseen alueeseen.\n_START_SECTION_\nTyyli\n_START_PARAGRAPH_\nHuashanin kalliomaalaukset tehtiin hematiitist\xc3\xa4 saadulla punaisella v\xc3\xa4riaineella, jonka sidosaineena oli k\xc3\xa4ytetty kasvien maitiaisnestett\xc3\xa4._NEWLINE_Huashanin kuvat ovat kaikki hyvin samanlaisia: ne ovat yksiv\xc3\xa4risi\xc3\xa4 ja kaksiulotteisia eik\xc3\xa4 niiss\xc3\xa4 ole syvyysvaikutelmaa. Kuvat ovat 0,2\xe2\x80\x933,58 metri\xc3\xa4 korkeita._NEWLINE_Huashanin kalliomaalaukset ovat siit\xc3\xa4 poikkeuksellisia, ett\xc3\xa4 niiss\xc3\xa4 ei ole esitetty kohtauksia \xe2\x80\x9darkiel\xc3\xa4m\xc3\xa4st\xc3\xa4\xe2\x80\x9d, kuten mets\xc3\xa4styksest\xc3\xa4 tai taisteluista. P\xc3\xa4\xc3\xa4osa Huashanin kuvista esitt\xc3\xa4\xc3\xa4 ihmisi\xc3\xa4 er\xc3\xa4\xc3\xa4nlaisessa kyykkyasennossa. Ihmiset esitet\xc3\xa4\xc3\xa4n joko edest\xc3\xa4 tai sivusta kuvattuna. Koukistetut jalat ja yl\xc3\xb6snostetut k\xc3\xa4det kuvastavat rituaalitanssia._NEWLINE_Tyypillisesti hahmot ovat sommiteltu siten, ett\xc3\xa4 suurin edest\xc3\xa4p\xc3\xa4in kuvattu ihmishahmo on keskell\xc3\xa4. Useimmiten sill\xc3\xa4 on miekkakuvio lanteilla tai k\xc3\xa4dess\xc3\xa4, koira jaloissa ja pronssirumpu l\xc3\xa4hettyvill\xc3\xa4. T\xc3\xa4llaiset suuremmat ihmishahmot on tulkittu ilmaisevan korkea-arvoisempia yksil\xc3\xb6it\xc3\xa4.\n_START_SECTION_\nMaalausalueet\n_START_PARAGRAPH_\nHuashanin kalliomaalausalue voidaan jakaa kolmeen osa-alueeseen, joista yksi on Mingjiangin ja kaksi Zuojiangin varrella. Niiss\xc3\xa4 on yhteens\xc3\xa4 38 yksitt\xc3\xa4ist\xc3\xa4 kuvakohdetta._NEWLINE_Osa-alue 1 sijaitsee Mingjiangin varrella, ja siihen kuuluu nelj\xc3\xa4 kohdetta. Ningming Huashanin kohde on laajin koko alueen kohteista. Siell\xc3\xa4 on per\xc3\xa4ti 1\xc2\xa0556 ihmishahmoa ja yhteens\xc3\xa4 1\xc2\xa0951 yksitt\xc3\xa4ist\xc3\xa4 maalausta. Hahmoista suurin on 3,58 metri\xc3\xa4 korkea. Sinne on maalattu my\xc3\xb6s 209 rituaalia osoittavaa pronssirumpua sek\xc3\xa4 yksi parittelukuva ja 13 lauttakuvaa, joita on vain kahdessa muussa kohteessa koko alueella._NEWLINE_Osa-alueessa 2 on 16 ja osa-alueessa 3 on 18 piirroskohdetta. Ne sijaitsevat puolestaan Zuojiangin varrella.'